ยืนยันมีวัคซีนเพียงพอในการสร้างภูมิคุ้มกันหมู่ให้กับประชาชน
นายแพทย์ โสภณ เอี่ยมสิริถาวร รองอธิบดีกรมควบคุมโรค กล่าวถึงภาพรวมการฉีดวัคซีนโควิด-19 ให่กับประชาชน ว่าขณะนี้มีผู้ได้รับวัคซีนแล้วกว่า 35 ล้านโดส เป็นผู้ได้รับวัคซีนเข็มหนึ่ง 25 ล้านคน หรือคิดเป็นร้อยละ 35 และได้รับวัคซีนครบ 2 เข็มแล้วกว่า 13 ล้านคน ส่วนใหญ่เป็นกลุ่มเสี่ยงคือ ผู้สูงอายุตั้งแต่ 60 ปีขึ้นไป ผู้ที่มีโรคประจำตัวเรื้อรังใน 7 กลุ่มโรค และหญิงตั้งครรภ์ตั้งแต่อายุ 12 ปีขึ้นไป ตั้งแต่มีการรณรงค์เดือนมิถุนายนจนถึงปัจจุบัน โดยเฉพาะในพื้นที่ควบคุมสูงสุดและเข้มงวด พบว่ามีผู้สูงอายุได้รับวัคซีนแล้วกว่าร้อยละ 70 จึงตั้งเป้าขยายการฉีดวัคซีนในทุกพื้นที่ทุกจังหวัดให้ได้ร้อยละ 70 ภายในเดือนนี้ ส่วนการนำเข้าวัคซีนจากต่างประเทศนั้น ที่ผ่านมากระทรวงสาธารณสุข ได้วางแผนบริหารจัดการ เน้นฉีดให้กับประชาชนในพื้นที่เสี่ยงสูงหรือพื้นที่ที่มีการระบาดก่อน เป็นวัคซีนซิโนแวค 15 ล้านโดส และแอสตร้าเซนเนก้า 15 ล้านโดส ที่เหลือเป็นวัคซีนซิโนฟาร์มและไฟเซอร์รวมกันอีก 5 ล้านโดส ยืนยันมีวัคซีนเพียงพอเสริมสร้างภูมิคุ้มกัน หลังได้วางแผนเดือนกันยายนนี้ จะกระจายวัคซีนเพื่อฉีดให้กับประชาชนในพื้นที่ต่างจังหวัดมากขึ้น รวมไปถึงประชาชนที่มีอายุต่ำกว่า 60 ปี พร้อมย้ำว่า แม้ปัจจุบันรัฐบาลได้ผ่อนคลายมาตรการต่างๆ แต่ป้องกันการติดเชื้อยังมีความสำคัญ ประชาชนยังต้องคงความเข้มงวดปฏิบัติตนตามมาตรการ รวมทั้งไปฉีดวัคซีนเพื่อลดอาการป่วยหนักและเสียชีวิตรองอธิบดีกรมควบคุมโรค ยังกล่าวถึงแนวทางการฉีดวัคซีนโควิด-19 กระตุ้นเข็มที่ 3 (การบูตเตอร์ เข็ม 3 ) ว่า ที่ผ่านมา กระทรวงสาธารณสุข ได้ฉีดให้กับบุคลากรการแพทย์และสาธารณสุขแล้วตัั้งแต่เดือนกรกฎาคม ขณะนี้มีผู้ได้รับวัคซีนไปแล้วเกือบ 6 แสนคน โดยในระยะต่อไปจะพิจารณาฉีดวัคซีนให้กับกลุ่มคนอื่นๆ เช่น กลุ่มที่เคยได้รับการฉีดวัคซีนเชื้อตายมาแล้ว 2 เข็ม ต้องติดตามประกาศของกระทรวงสาธารณสุขต่อไป